

***Број: 02 - \_\_\_\_\_\_\_\_\_\_***

***\_\_\_\_\_\_\_\_ 2023 година П Р Е Д Л О Г***

***С к о п ј е***

***ЗАПИСНИК***

***од Сто четириесет и деветтата седница на Управниот одбор на***

***Фондот за здравствено осигурување на Република Северна Македонија,***

*одржана на 5 октомври 2023 година со почеток во 11.00 часот*

*во просториите на Фондот*

***Присутни членови на Управниот одбор:***

* *прим. д-р Беким Поцеста, претставник од Министерството за здравство – претседател;*
* *Дејан Николовски, претставник од Министерството за финансии – заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член (Димитар Димитриевски не присуствуваше на седницата поради болест, но го извести Управниот одбор за своето гласање по предлозите за разгледување на Сто четириесет и деветата седница**- за што би гласал кога би бил присутен, преку е-меил. Согласно член 22 на Деловникот за работата на Управниот одбор, членот на Управниот одбор кој го искажал својот став на тој начин, при утврдување на кворумот за работа и одлучување на седницата се смета за присутен);*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *проф. д-р Јадранка Дабовиќ Анастасовска, претставник на осигурениците   – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *д-р Асаф Абдурамани, В.Д. директор на ФЗОРСМ;*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и ја водеше претседателот на Управниот одбор Беким Поцеста. На почетокот утврди дека се присутни пет члена на Управниот одбор а Димитар Димитриевски известил за своето гласање по предлозите по пат на е-меил, поради што, согласно Деловникот, при утврдување на кворумот за работа и одлучување на седницата се смета за присутен. Доколку содржината на предлозите по кои се изјаснил не биде променета на седницата, ќе се смета дека со известувањето гласал по предлозите. Со оглед на тоа, се смета дека на Сто четириесет и деветата седница присуствуваат шест членови на Управниот одбор и условите за полноважно работење и одлучување се исполнети.*

*Потоа претседателот го прочита претходно доставениот*

***П Р Е Д Л О Г - Д Н Е В Е Н Р Е Д***

# Предлог за донесување Одлука за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Предлог за донесување Одлука за отстапување на побарување;

# Разно.

*Наведе дека од Фондот е доставен дополнителен материјал за разгледување под точката 2 кој се однесува на надоместокот на две јавни здравствени установи и побара истиот да биде поделен на членовите на Управниот одбор. Потоа праша дали има други предлози за разгледување на денешната седница. Бидејќи такви предлози не беа дадени, Управниот одбор за Сто четириесет и деветтата седница едногласно го усвои следниот*

***Д Н Е В Е Н Р Е Д***

# Предлог за донесување Одлука за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија;

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Предлог за донесување Одлука за отстапување на побарување;

# Разно.

*Потоа се пристапи кон разгледување на точките на дневниот ред.*

# ТОЧКА 1 - Предлог за донесување Одлука за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија

*Образложение на предлогот од точката 1 дадоа директорите Магдалена Филиповска Грашкоска и Асаф Абдурамани, наведувајќи дека предложеното зголемување на вредноста на бодот е во согласност со општиот колективен договор за јавниот сектор, според кој основната бруто плата на вработените во јавниот сектор се зголемува за 10%. Потоа ја објаснија регулативата што се однесува на платите на вработените во Фондот, при што наведоа и дека регулативата за платите е различна за различни институции. Така, за нашата институција платите се уредени во Законот за здравственото осигурување а во Фондот на пензиското и инвалидското осигурување, платите се уредени и со колективниот договор. Потоа се осврнаа и на зголемувањата на вредноста на бодот во текот на годината, а наведоа и дека бројот на вработените во Фондот во 2023 година е за околу сто лица помал од 2022 година.*

*Тања Дејаноска истакна дека е незадоволна од работата на вработените во Фондот за рачното внесување на податоците за помагалата во периодот по хакерскиот напад на информацискиот систем на Фондот од февруари. Поради тоа, исплатите по фактурите на здравствени установи* *кои издаваат ортопедски и други помагала биле извршени дури во септември.*

*Маја Ковачева истакна дека платите во Фондот се ниски и сами по себе но и во споредба со сродни институции. Очигледно и тоа значително придонесува за осипување на кадарот и со тоа за слабеење на капацитетите на институцијата која има важна улога во системот. Наведе дека треба да се постигне платите во Фондот да бидат барем на нивото на сродните институции.*

*Потоа дискусијата за предлогот продолжи со прашања од останатите членови на Управниот одбор на кои одговори и објаснувања даваа директорите Филиповска Грашкоска и Абдурамани.*

*По исцрпувањето на дискусијата, Управниот одбор едногласно ја донесе предложената*

***Одлука***

***за изменување на Одлуката за утврдување на бодот за платите за вработените на Фондот за здравствено осигурување на Република Северна Македонија***

*со која вредноста на бодот се утврди на 66,86 денари.*

***ТОЧКА 2*** *- Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година*

*За втората точка од дневниот ред, објаснување дадоа директорите Магдалена Филиповска Грашкоска и Асаф Абдурамани.*

*Најпрвин директорката наведе дека првично доставениот материјал се однесува на редовните измени на договорните надоместоци што се вршат во согласност со податоците што Фондот ги добива Министерството за здравство и здравствените установи за ангажирани здравствени работници со договори за дело и за доктори по општа медицина кои се на пробна работа согласно Законот за здравствената заштита.*

*Потоа директорот Абдурамани го објасни предлогот содржан во материјалот поделен на почетокот на седницата, кој се однесува на две здравствени установи, Градската општа болница 8-ми Септември од Скопје и Општата болница Струга. Наведе дека со него се предлага одобрување дополнителни средства како условен надоместок за овие две болници. Условниот надоместок од 2 милиони денари за болницата 8-ми Септември е наменет за набавка на емболизирачки партикли, антени за радиофреквентна аблација, антени за микробранова аблација и портови за примање хемотерапија, додека за Општата болница Струга условниот надоместок е наменет за набавка на рендгенска цевка за компјутерски томограф.*

*По објаснувањето и кусата дискусија што следеше по него, Управниот одбор едногласно ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2023 година***

*со која се извршија измени на договорните надоместоци по наведените основи на вкупно осумнаесет здравствени установи.*

***ТОЧКА 3*** *- Предлог за донесување Одлука за отстапување на побарување*

*Објаснување на предлогот даде Христо Трповски. Наведе дека Фондот има побарување спрема Машинопромет АД Скопје - во стечај кое се однесува на неплатен придонес за задолжително здравствено осигурување за вработените во таа фирма за 2004, 2005, 2006, 2007 и 2008 година. Побарувањето беше утврдено со пресуда на Основниот суд Скопје II во 2011 година, но во 2013 година беше донесен Законот за мирување и отпишување на обврските по основ на неплатени придонеси за задолжително здравствено осигурување, согласно кој долговите можеа да мируваат а по протекот на три години да се избришат доколку обврзникот редовно го плаќал тековниот придонес. Така, по барање на Машинопромет АД и неговиот долг беше ставен во мирување, но поради непочитување на обврските за редовно плќање на тековниот придонес, во 2015 година решението за мирување е дадено за извршување, односно наплата. Во 2017 година над Машинопромет АД е отворена стечајна постапка во која Фондот го пријавил побарувањето. Основниот суд Скопје II пред кој се води стечајната постапка, со решение на 21 ноември 2018 година ги утврдил побарувањата на доверителите а помеѓу нив и побарувањето на Фондот во висина од 3.865.280,00 денари. Оттогаш, во текот на стечајната постапка побарувањето останало ненамирено. Во мај оваа година Друштвото за градежништво, инженеринг, трговија и услуги Настел ДОО Скопје, до Фондот упати барање за откупување на побарувањето, а во понудата наведе дека побарувањето би го откупиле за целиот износ утврден од судот. Фондот ја прифати понудата, но во натамошната постапка за склучување и солемнизирање на договорот, од адвокатот на Фондот беше укажано дека за склучување и солемнизирање на договорот е потребно одлука за отстапување на побарувањето да донесе органот на управување на Фондот. Со оглед на тоа, до Управниот одбор се достави предлог за донесување Одлука за отстапување на побарување. Доколку побарувањето биде отстапено, Фондот ќе се намири во целост како што е утврдено со судското решение во стечајната постапка а доколку не биде отстапено, Фондот ќе остане како доверител во стечајната постапка што е проследено со неизвесност во однос на времето и висината на намирувањето во иднина.*

*Потоа дискутираа членовите на Управниот одбор при што поставуваа дополни прашања на кои одговори и објаснувања даваше Христо Трповски.*

*Откако дискусијата беше исцрпена, Управниот одбор едногласно ја донесе предложената*

***Одлука***

***за отстапување на побарување***

*со која се одлучи побарувањето на Фондот спрема Машинопромет АД Скопје да му се отстапи на Настел ДОО Скопје за износот од 3.865.280,00 денари којшто е утврден со решението донесено од судот во стечајната постапка.*

***ТОЧКА 4*** *- Разно*

*Во рамките на точката Разно, Тања Дејаноска наведе дека по воведувањето на новиот упат за лабораториски испитувања ЛУ1-п, лабораториите се соочувале со проблеми во работењето. Овој упат се утврди на седницата одржана во август и се применува веќе еден месец. Со давање на услугите опфатени со тој упат, лабораториите го исцрпувале договорниот надоместок побргу. Покрај тоа, го истакна и проблемот со утврдувањето на референтни цени за услугите на стоматолозите специјалисти кој процес сѐ уште не е завршен и не е постигнат резултат. Побара за овие проблеми Фондот во најкус рок да најде решение и да го извести Управниот одбор. Во врска со тоа, предложи и Управниот одбор да донесе заклучок.*

*Предлогот беше прифатен, по што во врска со истакнатите прашања, Управниот одбор едногласно го донесе следниот*

***Заклучок:*** *За следната седница, на Управниот одбор да му се даде известување во врска со следното:*

1. *Во која фаза се активностите за утврдување нови цени за плаќање на здравствените услуги во специјалистичко-консултативната стоматолошка здравствена заштита, за кои преговорите помеѓу претставници на Фондот и Комората на приватно здравство и Универзитетскиот стоматолошки клинички Центар започнале во февруари оваа година а од месец мај до сега не бил одржан состанок и не е дојдено до решение? Што презема Фондот за успешна реализација на преговорите и конечно утврдување нови цени, кои не се променети од 2007 година?*
2. *Лабораториите се соочуваат со проблеми во работењето по воведување на образецот на упат ЛУ1-п за биохемиски лабораториски услуги за чија  примена не добиле упатства. Лабораториите буџетот доделен од Фондот го користат во првата седмица од месецот, а останатите 3 седмици трошоците за услугите кои се на товар на Фондот ги покриваат со услугите кои пациентите ги плаќаат приватно и со партиципацијата за конкретната услуга.  (Пример: по искористување на буџетот за уринарен статус се наплаќа само партиципација од 14 ден, за Гликемија 12 ден., за HbA1c 70 денари.) Со сумата од партиципација не може да се покријат ниту трошоците за потрошен материјал. Услугите од ЛУ1-п пакетот претходно се наплатувале приватно, што значи за ист буџет значително се зголемил бројот на услуги, со што значително се намалува можноста лабораториите да ги покријат трошоците за пациентите по искористувањето на буџетот, кој со новиот ЛУ1п ќе се искористува побргу. Дел од новите услуги опфаќаат и скрининг, кој скрининг сега треба да падне на товар на лабораториите а цените на услугите не се променети со години.*

*Со донесувањето на заклучокот, дневниот ред беше исцрпен и Управниот одбор во 12.35 часот заврши со работата на Сто четириесет и деветата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***D-r Fadil Cana***